
Nr. 22/615


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea şi completarea Ordonanţei Guvernului nr.36/2002 privind impozitele şi taxele locale, cu modificările şi completările ulterioare, cu care comisia noastră a fost sesizată în fond cu adresa Biroului Permanent nr.540 din 12 decembrie 2002.

	PREŞEDINTE,

Prof. dr. Florin Georgescu

RAPORT

asupra propunerii legislative pentru modificarea şi completarea Ordonanţei Guvernului nr.36/2002 privind impozitele şi taxele locale, cu modificările şi completările ulterioare
Cu adresa nr.540 din 12 decembrie 2002, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea şi completarea Ordonanţei Guvernului nr.36/2002 privind impozitele şi taxele locale, cu modificările şi completările ulterioare.
La întocmirea raportului s-a avut în vedere avizul Comisiei pentru administraţie publică, amenajarea teritoriului şi echilibru ecologic, precum şi punctul de vedere al Guvernului.
La lucrările comisiei au participat 24 deputaţi, din totalul de 25 membri ai comisiei.

In urma examinării propunerii legislative pentru modificarea şi completarea Ordonanţei Guvernului nr.36/2002 privind impozitele şi taxele locale, cu modificările şi completările ulterioare, în şedinţa din  22 aprilie 2003, comisia a hotărât, cu unanimitate de voturi, respingerea  din următoarele considerente:
- alineatul 2 al articolului 45 din Ordonanţa Guvernului nr.36/2002 prevede că „Taxa se determină pe baza cotei stabilite de consiliile locale între 0,5% şi 5%, aplicată la tarifele de cazare practicate de unităţile hoteliere”. Este vorba de taxa pentru şederea în municipii, oraşe şi comune;

- reducerea limitei maxime de 5% la 1%, aşa cum propun iniţiatorii acestei iniţiative legislative, ar crea grave neajunsuri autorităţilor administraţiei publice locale în acţiunea de definitivare şi aprobare a proiectelor de buget şi ar impune majorarea transferurilor de la bugetul de stat, şi, implicit, creşterea deficitului bugetar prevăzut;

- precizăm că prin Ordonanţa de urgenţă a Guvernului nr.138/2002 pentru completarea art.45 din Ordonanţa Guvernului nr.36/2002 privind impozitele şi taxele locale, aprobată cu modificări prin Legea nr.95/2003, a fost introdus un nou alineat (3) la art.45, potrivit căruia „Pentru şederea în staţiunile turistice, declarate conform legii, taxa se determină pe baza cotei stabilite de consiliile locale, între 0,5% şi 5%, la tarifele practicate de unităţile hoteliere pentru o singură noapte de cazare, indiferent de durata sejurului.”

Prezenta propunere legislativă face parte din categoria legilor ordinare.

	PREŞEDINTE,

Prof. dr. Florin Georgescu
	SECRETAR,

Dr. Daniel Ionescu


          Experţi parlamentari:

          Onete Alexandru

          Popescu Luminiţa

